‘Faf de Kleefbroek’: Vlag-broekie ’n blitsverkoperFaf, die beker en die swembroek. Foto: Springbokke se Twitter-rekening. Elke verdwaalde skop en elke tikkie ontevredenheid met jou skoptaktiek word summier vergewe as jy skitterend in die eindstryd vertoon én in jou Reënboogvlag-swembroekie vir Prins Harry ’n bier ná die tyd in die kleedkamer aanbied. Dan is jy sommer terstond Suid-Afrikaanse blou bloed! Dit was nie net Faf de Klerk se goeie eindstryd-spel wat opslae gemaak het nie, ook sy mode-stelling het oornag van hom ’n internetsensasie gemaak. Dié blonde buksie het vrolik vonkelwyn uit die William Webb Ellis-trofee in sy SA vlag-swembroekie gedrink, terwyl hy die toonbeeld van selfvertroue was om vir prins Harry ’n goue koue in die einste stukkie landstrots aan te bied. “Sedert die Wêreldbeker-eindstryd is die vraag na hierdie broekies iets ongeloofliks,” het Kurt Schmelzer van BeanBagTheBrand in ’n radio-onderhoud op The Money Show gesê. “Dit is sommer op dag van die Wêreldbeker-eindstryd uitverkoop en toe die foto’s van Faf saam met prins Harry die ronde op die internet gedoen het, was dinge wilder as die wildtuin!” Volgens Schmelzer het Siya Kolisi, saam met wie hy by Grey High in die Oos-Kaap was, hom vóór die begin van die Wêreldbeker gelukgewens met die sukses van sy klerereeks. ’n Hele paar van dié “bean bag-broeke” het dus hul pad na Japan en die Bokkamp gevind. “Ons het so 50 paar vir die hele span gestuur en Faf het onmiddellik die een met die Suid-Afrikaanse vlag gegryp.” Vergeet maar van die baadjie, takseer gerus voortaan iemand op sy patriotiese swembroek!